Edukacijsko-rehabilitacijski fakultet u Zagrebu

Edukacijsko-rehabilitacijski fakultet u Zagrebu (skr. ERF), jedna je od sastavnica Sveučilišta u Zagrebu, smještena na Znanstveno-učilišnomu kampusu Borongaj u Zagrebu. Povijest Prethodnici fakulteta su studiji mentalne retardacije te gluhoće i govornih oštećenja pokrenuti pri Višoj pedagoškoj školi u Zagrebu šk. god. 1947./'48., tvoreći zajedno Odsjek za defektologiju. Nastavnici VPŠ-a u Zagrebu, A. Borić i T. Špoljar, u suradnji s Klubom studenata defektologije i profesorima Filozofskoga fakulteta (Z. Bujas, P. Šimleša i P. Guberina) izrađuju pripremni rad koji je uključivao elaborat o koncepciji studija defektologije na razini visokoškolske naobrazbe, nastavni plan i program te plan kadrovske strukture. Elaboratom je predložena i obrazložena potreba osnivanja Visoke defektološke škole. Odlukom o osnivanju Visoke defektološke škole u Zagrebu Sabora Narodne Republike Hrvatske 10. srpnja 1962. utemeljena je Visoka defektološka škola u Zagrebu te je s radom počela u rujnu iste godine. Svečano je otvorena 6. veljače 1963. Za prvoga dekana izabran je Tomislav Špoljar, a prodekana Petar Matijašević. God. 1965. VDŠ primljena je u sastav Sveučilišta u Zagrebu, a te je godine i održana prva promocija profesora-defektologa. Akad. god. 1972./'73. ustrojen je poslijediplomski studij za područja oštećenja sluha i govora, čime su stvoreni preduvjeti za prerastanje Škole u Fakultet za defektologiju 1973., potvrdom Znanstveno-nastavnoga vijeća Sveučilišta. Prvi doktorat obranjen na FzD-u bila je disertacija Vladimira Stančića Adaptivni potencijal i integracija slijepih (23. travnja 1975.). Fakultet je neko razdoblje studijski surađivao sa studijima predmetne nastave Prirodoslovno-matematičkoga i Filozofskoga fakulteta u Zagrebu. Odlukom Upravnoga vijeća Sveučilišta u Zagrebu, 14. travnja 1998. naziv fakulteta promijenjen je u današnji oblik te se od tada 14. travnja i obilježava kao Dan ERF-a. Odlukom Grada Zagreba ERF 2007. seli na sveučilišni kampus na Borongaju. Od akad. god. 2005./'06. na fakultetu se provodi bolognski model studiranja. U sklopu fakulteta od 1997. djeluje Nastavno-klinički centar, s obrazovnom (nastavnom), stručnom i znanstveno-istraživačkom djelatnošću. Od 1965. fakultet izdaje znanstveni časopis Defektologija, čijim je sljednikom od 1996. Hrvatska revija za rehabilitacijska istraživanja. Tijekom devedesetih god. 20. st. počinju izlaziti i Logopedija i Kriminologija. Studiji Na Edukacijsko rehabilitacijskom fakultetu u Zagrebu postoje tri preddiplomska, tri diplomska te tri poslijediplomska studija. Preddiplomski studiji traju tri godine te je moguće prikupiti 180 ECTS bodova. Diplomski studiji izvode se u trajanju od dvije godine i moguće je ostvariti 120 ECTS bodova. Poslijediplomski studiji dijele se na doktorski i specijalistički studij. Doktorski studij traje tri godine a broj ECTS bodova koje je moguće prikupiti iznosi 180, dok specijalistički studij traje dvije godine i tamo je moguće ostvariti najviše 120 ECTS bodova. Nazive pojedinih studijskih programa pročitajte u nastavku. Preddiplomski studiji 1. Preddiplomski studij Rehabilitacija - sveučilišni prvostupnik / sveučilišna prvostupnica edukacijske rehabilitacije (univ.bacc.rehab.educ). 2. Preddiplomski studij Logopedija 3. Preddiplomski studij Socijalna pedagogija Diplomski studiji 1. Diplomski studij Edukacijska rehabilitacija 2. Diplomski studij Logopedija 3. Diplomski studij Socijalna pedagogija Poslijediplomski studiji Doktorski studiji 1. Doktorski studij Prevencija znanosti i studij invaliditeta 2. Doktorski studij Poremećaji jezika, govora i slušanja Specijalistički studij 1. Specijalistički studij Rana intervencija u edukacijskoj rehabilitaciji Odsjeci Odsjek za oštećenja vida Odsjek za motoričke poremećaje, kronične bolesti i art-terapije Odsjek za inkluzivnu edukaciju i rehabilitaciju Odsjek za oštećenja sluha Odsjek za logopediju Odsjek za poremećaje u ponašanju Odsjek za kriminologiju Izvori Knjige Vouk Nikolić, Morana (ur.). 2021. Ususret 60 godina Edukacijsko-rehabilitacijskog fakulteta Sveučilišta u Zagrebu. Muzejski dokumentacijski centar. Zagreb. ISBN 978-953-7287-40-5 Visoka defektološka škola u Zagrebu. Spomenica u povodu proslave 300-godišnjice Sveučilišta u Zagrebu. Zagreb. 1969. Vanjske poveznice Službene mrežne stranica